VSL sklep III Cp 1906/99
Datum: 1999-12-01T01:00:00.000+01:00
ecli: ECLI:SI:VSLJ:1999:III.CP.1906.99
sodisce: Višje sodišče v Ljubljani
oddelek: Civilni oddelek
institut: ugovor dolžnika zoper sklep o izvršbi na podlagi verodstojne listine - slabo finančno stanje dolžnika - plačilna nesposobnost
jedro: Trditve o splošni plačilni nesposobnosti dolžnika niso okoliščine, ki bi imele pomen pri dovolitvi izvršbe.

 
zveza: ZIZ člen 44,  53,  53/1,  53/2,  62,  62/5,  44,  53,  53/1,  53/2,  62,  62/5.

## Jedro

Trditve o splošni plačilni nesposobnosti dolžnika niso okoliščine, ki bi imele pomen pri dovolitvi izvršbe.

## Izrek

Pritožba se zavrne kot neutemeljena in se potrdi sklep sodišča prve stopnje.

## Obrazložitev

Okrajno sodišče v Kranju je dne 13.4.1999 izdalo sklep o izvršbi na podlagi verodostojne listine, s katerim je dovolilo izvršbo zaradi izterjave 20.071,50 SIT. Zoper navedeni sklep je dolžnica pravočasno ugovarjala, upnik pa na ugovor ni odgovoril. Ugovor je sodišče prve stopnje štelo za neutemeljen in ga zato v skladu z določilom 5. odstavka 62. člena Zakona o izvršbi in zavarovanju poslalo naslovnemu sodišču, da o njem odloči kot o pritožbi.

Dolžnica v ugovoru oz. pritožbi ne ugovarja dolgovanemu znesku ne po temelju ne po višini, temveč se sklicuje na slabo finančno stanje.

Izgubila je namreč zaposlitev, z možem pa sta se neuspešno lotila poslov, zaradi česar ni sposobna plačevati obrokov zdravstvenega zavarovanja, ki ga je sklenila z upnikom. Vendar pa upnik ni utrpel nikakršne škode, saj v tem času ni koristila zdravstvenih uslug.

Sodišče naproša, da jo oprosti plačila zadevnega zneska.

Pritožba ni utemeljena.

Sodišče ugotavlja, da dolžnica ni v pritožbi navedla nobenega dejstva oziroma podala nikakršnega dokaza, ki bi vzbujal dvom v pravilnost izpodbijanega sklepa. Trditev, da upnik ni utrpel nobene škode, ker pritožnica ni koristila zdravstvenih uslug, je popolnoma neutemeljena, saj obveznost plačila zavarovalne premije iz sklenjenega prostovoljnega zdravstvenega zavarovanja obstaja kot pogodbena obveznost ne glede na koriščenje zdravstvenih uslug. V zvezi z zatrjevano plačilno nesposobnostjo pa sodišče pripominja, da ni nobene zakonske podlage, ki bi upravičevala sodišče oprostiti pritožnico plačila dolgovanega zneska zaradi njene domnevne finančne stiske. Pritožba torej ne vsebuje razlogov, ki bi preprečevali izvršbo, zaradi česar je sodišče pritožbo zavrnilo in potrdilo sklep o izvršbi sodišča prve stopnje (2. točka 365. člena ZPP v zvezi s 15. členom ZIZ).